
PATVIRTINTA
Panevėžio miesto savivaldybės tarybos
......................... sprendimu Nr. ...........

[bookmark: _Hlk167905261]PANEVĖŽIO REGOS CENTRO „LINELIS“ NUOSTATAI

I SKYRIUS
BENDROSIOS NUOSTATOS

1. Panevėžio regos centro „Linelis“ nuostatai (toliau – Nuostatai) reglamentuoja Panevėžio regos centro „Linelis“ (toliau – Centras) teisinę formą, priklausomybę, savininką, savininko teises ir pareigas įgyvendinančią instituciją, buveinę, Centro grupę, pagrindinę ir kitą paskirtį, mokymo kalbą, formas, mokymo proceso organizavimo būdus, veiklos teisinį pagrindą, veiklos sritį, rūšis, tikslą, uždavinius, funkcijas, vykdomas švietimo programas, Centro teises ir pareigas, veiklos organizavimą ir valdymą, savivaldą, darbuotojų priėmimą į darbą, jų darbo apmokėjimo tvarką ir atestaciją, turtą, lėšas, jų naudojimo tvarką ir finansinės veiklos kontrolę, Centro veiklos priežiūrą, reorganizavimo, likvidavimo ar pertvarkymo tvarką.
2. Centro oficialusis pavadinimas – Panevėžio regos centras „Linelis“, trumpasis pavadinimas – Regos centras „Linelis“. Centras įregistruotas Juridinių asmenų registre, kodas 190413619.
3. Centro įsteigimas: nuo 1963 m. rugsėjo 1 d. veikė specialusis lopšelis-darželis, nuo 1981 m. balandžio 16 d. veikė specialusis vaikų darželis Nr. 23 „Linelis“, kuris 1993 m. balandžio 19 d. reorganizuotas į darželį-mokyklą akliesiems ir silpnaregiams; 1998 m. gegužės 28 d. įstaiga pavadinta specialiuoju darželiu-mokykla „Linelis“, 2005 m. liepos 7 d. Centro pavadinimas pakeistas į „Linelio“ specialiąją mokyklą-darželį, nuo 2009 m. rugsėjo 1 d. įstaiga pertvarkyta į Panevėžio regos centrą „Linelis“.
4. Centro teisinė forma – biudžetinė įstaiga.
5. Centro priklausomybė – savivaldybės įstaiga.
6. Centro savininkė – Panevėžio miesto savivaldybė (toliau – Savivaldybė).
7. Centro savininko teises ir pareigas įgyvendina Savivaldybės meras (toliau – meras), išskyrus tas savininko teises ir pareigas, kurios yra priskirtos išimtinei ir paprastajai Savivaldybės tarybos kompetencijai. 
8. Savininko teises ir pareigas įgyvendinančios institucijos kompetencijos:
8.1. Savivaldybės taryba:
8.1.1. tvirtina Nuostatus mero teikimu;
8.1.2. tvirtina Centro metinių ataskaitų rinkinį;
8.1.3. priima sprendimą dėl Centro pertvarkymo, reorganizavimo ar likvidavimo;
8.1.4. priima sprendimą dėl kainų ir tarifų už teikiamas atlygintinas paslaugas nustatymo;
8.2. meras:
8.2.1. priima į pareigas ir atleidžia iš jų ar nušalina nuo pareigų Centro direktorių;
8.2.2. priima sprendimą dėl Centro buveinės pakeitimo;
8.2.3. priima sprendimą dėl Centro filialo steigimo ir jo veiklos nutraukimo;
8.2.4. priima sprendimą dėl likvidatoriaus skyrimo ir atleidimo arba likvidavimo komisijos sudarymo ir jos įgaliojimų nutraukimo;
8.3. sprendžia kitus Lietuvos Respublikos įstatymuose ir Nuostatuose jos kompetencijai priskirtus klausimus.
9. Savininko teises ir pareigas įgyvendinančios institucijos sprendimai įforminami raštu.
10. Centro buveinės adresas: Ukmergės g. 35, 35178 Panevėžys.
11. Centro grupė – ikimokyklinio ugdymo mokykla.
12. Centro pagrindinė paskirtis – ikimokyklinio ugdymo grupės įstaiga lopšelis-darželis, kurio pagrindinė veikla yra regos sutrikimą turinčių vaikų nuo gimimo iki 5 (arba 6) metų ugdymas pagal ikimokyklinio ir (ar) priešmokyklinio ugdymo programas.
13. Centras vykdo ikimokyklinio ir priešmokyklinio ugdymo programas, organizuoja ir vykdo darbą su sutrikusios regos asmenimis iki 21 metų amžiaus jų namuose, formaliojo ir neformaliojo vaikų švietimo mokyklose ir Centre.
14. Mokymo kalba – lietuvių.
15. Centre ugdymas vykdomas grupinio ir pavienio mokymosi formomis kasdieniu, individualiu ar nuotoliniu ugdymo proceso organizavimo būdu.
16. Mokymosi pasiekimus įteisinantys dokumentai neišduodami.
17. Centras yra viešasis juridinis asmuo, turintis antspaudą su savivaldybės herbu ir savo pavadinimu, atsiskaitomąją ir kitas sąskaitas Lietuvos Respublikoje įregistruotuose bankuose, atributiką, savo veiklą grindžia Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos švietimo, mokslo ir sporto ministro įsakymais, Savivaldybės tarybos sprendimais, mero potvarkiais, kitais teisės aktais ir šiais Nuostatais.

II SKYRIUS
CENTRO VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS

18. Centro veiklos sritis – švietimas, kodas 85.
19. Centro veiklos rūšys pagal Ekonominės veiklos rūšių klasifikatorių (EVRK 2.1 red.), patvirtintą Valstybės duomenų agentūros generalinio direktoriaus 2024 m. gruodžio 3 d. įsakymu Nr. DĮ-266 „Dėl Ekonominės veiklos rūšių klasifikatoriaus (EVRK 2.1 red.) patvirtinimo“:
19.1. pagrindinė švietimo veiklos rūšis – ikimokyklinio amžiaus vaikų ugdymas, kodas 85.10.10.
19.2. kitos švietimo veiklos rūšys:
19.2.1. priešmokyklinio amžiaus vaikų ugdymas, kodas 85.10.20;
19.2.2. sportinis ir rekreacinis švietimas, kodas 85.51;
19.2.3. kultūrinis švietimas, kodas 85.52;
19.2.4. kitas, niekur kitur nepriskirtas, švietimas, kodas 85.59;
19.2.5. švietimui būdingų paslaugų veikla, kodas 85.60;
19.3. kitos ne švietimo veiklos rūšys:
19.3.1. kitų maitinimo paslaugų teikimas, kodas 56.29;
19.3.2. nuosavo arba nuomojamo nekilnojamojo turto nuoma ir eksploatavimas, kodas 68.20;
19.3.3. vaikų dienos priežiūros veikla, kodas 88.91;
19.3.4. kita žmonių sveikatos priežiūros veikla, kodas 86.90;
19.3.5. bibliotekų ir archyvo veikla, kodas 91.01.
20. Centro veiklos tikslas – padėti vaikui tenkinti prigimtinius, kultūros, taip pat ir etninės, socialinius, pažintinius poreikius, padėti pasirengti sėkmingai mokytis pagal pradinio ugdymo programą, esant poreikiui teikti tiflopedagoginę pagalbą.
21. Centro veiklos uždaviniai:
21.1. teikti kokybišką, atitinkantį vaiko poreikius ikimokyklinį, priešmokyklinį ir specialųjį ugdymą, derinant bendrąjį ugdymą su specialiųjų ugdymosi poreikių tenkinimu;
21.2. užtikrinti sveiką ir saugią, užkertančią kelią smurto, prievartos apraiškoms ir žalingiems įpročiams ugdymo(si) aplinką;
21.3. ugdyti savarankiškumą, iniciatyvumą, kūrybiškumą, atskleisti ugdytinio gebėjimus, puoselėti individualybę;
21.4. teikti vaikams reikiamą švietimo ir kitą pagalbą.
[bookmark: _Hlk167996637]22. Vykdydamas jam pavestus uždavinius, Centras atlieka šias funkcijas:
22.1. įgyvendindamas Nuostatų 21.1 papunktyje nurodytą uždavinį, atlieka šias funkcijas:
22.1.1. ugdo aklus, silpnaregius ar kitokių regos sutrikimų turinčius ikimokyklinio ir priešmokyklinio amžiaus vaikus, vykdo atkuriamąją regėjimo funkcijų reabilitaciją ir lavina sutrikimą kompensuojančius įgūdžius medicininėmis ir pedagoginėmis priemonėmis, teikia pedagoginę pagalbą asmenims iki 21 metų amžiaus;
22.1.2. rengia ir vykdo ikimokyklinio, priešmokyklinio ir kitas vaikų amžių, asmenines jų ypatybes atitinkančias ugdymo programas;
22.1.3. sudaro ugdymo ir kitas sutartis, vykdo jose numatytus įsipareigojimus, užtikrina kokybišką švietimą;
22.1.4. konkretina ir individualizuoja ugdymo(si) turinį, vadovaudamasis Lietuvos Respublikos švietimo, mokslo ir sporto ministro tvirtinamomis Ikimokyklinio ugdymo programos gairėmis, ikimokyklinio ir priešmokyklinio ugdymo bendrosiomis programomis, atsižvelgdamas į vietos ir lopšelio-darželio bendruomenių reikmes, vaikų bei jų tėvų (globėjų, rūpintojų) poreikius ir interesus;
22.1.5. organizuoja ikimokyklinio ir priešmokyklinio ugdymo programų įgyvendinimą pagal savininko teises ir pareigas įgyvendinančios institucijos ar jos įgalioto asmens patvirtintus ugdymo organizavimo modelius;
22.2. įgyvendindamas Nuostatų 21.2 papunktyje nurodytą uždavinį, atlieka šias funkcijas:
22.2.1. konsultuoja ir teikia švietimo informacinę, psichologinę, socialinę pedagoginę, specialiąją pedagoginę, metodinę pagalbą ikimokyklinio ugdymo mokyklų pedagogams, bendrojo ugdymo mokyklų mokytojams, ugdantiems mokinius, turinčius regos sutrikimų ar kompleksinių negalių, kurių derinys yra vidutinė ar žymi silpnaregystė, aklumas su regėjimo likučiu, praktiškas aklumas, visiškas aklumas, konsultuoja ugdytinius ir jų tėvus;
22.2.2. užtikrina higienos normas, teisės aktų reikalavimus atitinkančią, sveiką ir saugią ugdymo(si) ir darbo aplinką;
22.2.3. kuria, turtina, atnaujina ir (ar) pertvarko ugdymo turinio reikalavimams įgyvendinti reikiamą materialinę bazę ir edukacines aplinkas;
22.2.4. sukuria įvairiapusiam vaikų ugdymuisi palankią aplinką, siekiant aprėpti visus vaikų poreikius ir sudaryti sąlygas skleistis jų galioms – fizinėms, psichinėms, dvasinėms;
22.2.5. vykdo vaikų sveikatos priežiūrą, bendradarbiauja su visuomenės sveikatos priežiūros paslaugas teikiančiomis įstaigomis (Konsultacijų poliklinika, Visuomenės sveikatos biuru, odontologijos kabinetais), sudarydamas sąlygas Centre organizuoti vaikų sveikatos priežiūrą;
22.3. įgyvendindamas Nuostatų 21.3 papunktyje nurodytą uždavinį, atlieka šias funkcijas:
22.3.1. sudaro palankias sąlygas atsiskleisti vaiko kūrybiniam aktyvumui, ugdo iniciatyvumą, savarankiškumą, mokėjimą apginti savo nuomonę, toleranciją kitokiai nuomonei;
22.3.2. organizuoja tėvų (globėjų, rūpintojų) pageidavimu jų apmokamas papildomas paslaugas (klubus, būrelius, stovyklas, ekskursijas ir kita) teisės aktų nustatyta tvarka;
22.4. įgyvendindamas Nuostatų 21.4 papunktyje nurodytą uždavinį, atlieka šias funkcijas:
22.4.1. vykdo netekusių regėjimo asmenų iki 21 metų amžiaus reabilitacinį ugdymą, teikia konsultacijas mokykloms, tėvams ir regos sutrikimų turintiems asmenims;
22.4.2. atlieka vaiko specialiųjų ugdymosi poreikių pirminį įvertinimą, organizuoja vaikų, turinčių specialiųjų ugdymosi poreikių, ugdymą Lietuvos Respublikos švietimo, mokslo ir sporto ministro nustatyta tvarka;
22.4.3. įvertina vaikų specialiuosius ugdymosi poreikius, skiria ir teikia specialųjį ugdymą teisės aktų nustatyta tvarka;
22.4.4. analizuoja teikiamos švietimo pagalbos vaikui veiksmingumą; prireikus koreguoja švietimo pagalbos priemonių teikimą;
22.4.5. prireikus rengia kitas vaikų amžių, asmenines jų ypatybes atitinkančias pritaikytas arba individualizuotas ugdymo programas;
22.5. taip pat atlieka šias funkcijas:
22.5.1. teikia papildomas mokamas paslaugas teisės aktų nustatyta tvarka;
22.5.2. sudaro sąlygas darbuotojams tobulinti kvalifikaciją ir kompetencijas;
22.5.3. nusistato Centro bendruomenės narių elgesio normas, atsižvelgdamas į Pedagogų etikos kodekso reikalavimus;
22.5.4. organizuoja ir vykdo vaikų maitinimą;
22.5.5. viešai skelbia informaciją apie Centro veiklą teisės aktų nustatyta tvarka;
22.5.6. atlieka kitas Lietuvos Respublikos įstatymuose ir kituose teisės aktuose nustatytas funkcijas.

III SKYRIUS
CENTRO TEISĖS IR PAREIGOS

23. Centras, įgyvendindamas jam pavestus tikslą ir uždavinius, atlikdamas jam priskirtas funkcijas, turi teisę:
23.1. parinkti vaikams, turintiems regos sutrikimų, individualius ugdymo(si) metodus, programas ir veiklos būdus, užtikrinančius visapusišką, kokybišką pasirengimą mokyklai;
23.2. bendradarbiauti su savo veiklai įtakos turinčiais fiziniais ir juridiniais asmenimis;
23.3. Lietuvos Respublikos švietimo, mokslo ir sporto ministro nustatyta tvarka vykdyti šalies ir tarptautinius švietimo projektus;
23.4. Lietuvos Respublikos įstatymų nustatyta tvarka stoti ir jungtis į asociacijas, dalyvauti jų veikloje;
23.5. gauti paramą Lietuvos Respublikos labdaros ir paramos įstatymo nustatyta tvarka;
23.6. kurti naujus ugdymo(si) modelius, užtikrinančius kokybišką ugdymą(si);
23.7. naudotis kitomis teisės aktų suteiktomis teisėmis.
24. Centro pareigos – užtikrinti jam pavestų tikslo ir uždavinių įgyvendinimą, priskirtų funkcijų kokybišką atlikimą.

IV SKYRIUS
CENTRO VEIKLOS ORGANIZAVIMAS IR VALDYMAS

25. Centro veikla organizuojama pagal:
25.1. direktoriaus patvirtintą Centro strateginį planą, kuriam yra pritarę Centro taryba (toliau – Taryba) ir meras ar jo įgaliotas asmuo teisės aktų nustatyta tvarka;
25.2. direktoriaus patvirtintą metinį veiklos planą, kuriam yra pritarusi Taryba;
25.3. direktoriaus patvirtintą ikimokyklinio ugdymo programą, kuri suderinta su Taryba ir kuriai yra pritaręs meras ar jo įgaliotas asmuo teisės aktų nustatyta tvarka;
25.4. direktoriaus patvirtintą priešmokyklinio ugdymo planą. 
26. Centro direktorių viešojo konkurso būdu į pareigas penkeriems metams skiria ir iš jų atleidžia meras Lietuvos Respublikos švietimo įstatymo, Nuostatų ir kitų teisės aktų nustatyta tvarka. Centro direktoriumi gali būti ne žemesnį kaip magistro kvalifikacinį laipsnį arba prilygintą aukštojo mokslo kvalifikaciją, arba teisės aktų nustatyta tvarka pripažintą kaip lygiavertę užsienyje įgytą kvalifikaciją turintis asmuo, kuris pagal Lietuvos Respublikos švietimo įstatymo 51 straipsnį yra nepriekaištingos reputacijos ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimas švietimo, mokslo ir sporto ministro nustatyta tvarka arba, jeigu jis vienoje švietimo įstaigoje vadovo pareigas ėjo ne mažiau kaip 10 metų ir jam atliktas vadovavimo valstybinei ar savivaldybės švietimo įstaigai (išskyrus aukštąją mokyklą) kompetencijų vertinimui prilygintas vertinimas švietimo, mokslo ir sporto ministro nustatyta tvarka. Konkursas į Centro direktoriaus pareigas organizuojamas ir vykdomas Lietuvos Respublikos švietimo, mokslo ir sporto ministro nustatyta tvarka. Pasibaigus Centro direktoriaus pirmajai penkerių metų kadencijai, jis skiriamas be konkurso antrajai penkerių metų kadencijai, jeigu jo metų veikla kiekvienais metais buvo vertinama kaip viršijanti lūkesčius arba atitinkanti lūkesčius (iki 2023 m. gruodžio 31 d. – labai gerai arba gerai) ir jis sutinka eiti pareigas. Pasibaigus Centro direktoriaus kadencijai, jam sutikus, jo įgaliojimai pratęsiami iki įvyks viešas konkursas Centro direktoriaus pareigoms eiti ir bus paskirtas Centro direktorius. Švietimo įstaigos direktorius, baigęs penkerių metų kadenciją, turi teisę dalyvauti tos pačios švietimo įstaigos viešame konkurse direktoriaus pareigoms eiti. Sprendimas dėl Centro direktoriaus skyrimo į pareigas, jo atleidimo arba atšaukimo iš pareigų įforminamas mero potvarkiu. Centro direktorius, nepasibaigus jo kadencijai, gali būti atšaukiamas iš pareigų tik dėl šių priežasčių:
26.1.  asmuo prarado nepriekaištingą reputaciją;
[bookmark: part_be4eb3dfff2a4c81ba20f81ba8d1570b]26.2.  paaiškėja, kad dalyvaudamas viešame konkurse Centro direktoriaus pareigoms eiti nuslėpė ar pateikė tikrovės neatitinkančius duomenis, dėl kurių negalėjo būti priimtas į Centro direktoriaus pareigas.
27. Centro direktoriaus atšaukimo tvarka:
[bookmark: part_c1b0004219b44772a19035f15ad58fd2]27.1. Centro direktorius atšaukiamas merui priėmus sprendimą (išleidus potvarkį) atšaukti direktorių Nuostatuose, Lietuvos Respublikos švietimo įstatyme ir kituose teisės aktuose nustatyta tvarka;
[bookmark: part_9be7712c5dee4973adf705676bcc8b46]27.2. Centro direktorius apie galimą jo atšaukimą rašytiniu mero pranešimu informuojamas ne vėliau kaip likus septynioms darbo dienoms iki planuojamo atšaukimo. Pranešime nurodoma atšaukimo priežastis (priežastys) ir direktoriaus teisė ne vėliau kaip per penkias darbo dienas pateikti savo argumentuotus paaiškinimus;
[bookmark: part_41c2a9c6e9cb4b1c815ebd02dda4a09c]27.3. priėmus sprendimą atšaukti Centro direktorių iš pareigų, su juo sudaryta darbo sutartis nutraukiama.
28. Direktorius:
28.1. atstovauja Centrui kitose institucijose;
28.2. bendradarbiauja su vaikų tėvais (globėjais, rūpintojais), pagalbą mokiniui, mokytojui ir mokyklai teikiančiomis įstaigomis, teritorinėmis policijos, socialinių paslaugų, sveikatos įstaigomis, vaiko teisių apsaugos tarnybomis ir kitomis institucijomis, dirbančiomis vaiko teisių apsaugos srityje;
28.3. dalį savo funkcijų teisės aktų nustatyta tvarka gali pavesti atlikti administracijos ar kitiems darbuotojams;
28.4. garantuoja, kad pagal Lietuvos Respublikos viešojo sektoriaus atskaitomybės įstatymą teikiami ataskaitų rinkiniai ir statistinės ataskaitos būtų teisingi;
[bookmark: _Hlk163041842]28.5. įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;
28.6. imasi priemonių, kad laiku būtų suteikta pagalba vaikui, kurio atžvilgiu buvo taikytas smurtas, prievarta, seksualinis ar kitokio pobūdžio išnaudojimas, ir apie tai informuoja suinteresuotas institucijas;
28.7. inicijuoja ir vadovauja Centro ugdymo programų rengimui, jų įgyvendinimui, rekomendacijų dėl smurto prevencijos įgyvendinimo Centro priemonių įgyvendinimui, jas tvirtina, vadovauja jų įgyvendinimui;
28.8. inicijuoja Centro savivaldos institucijų sudarymą ir skatina jų veiklą;
28.9. kartu su Taryba sprendžia Centro svarbius palankios ugdymui aplinkos kūrimo klausimus;
28.10. kasmet teikia Centro bendruomenei ir Tarybai svarstyti bei viešai paskelbia savo metų veiklos ataskaitą;
28.11. leidžia įsakymus, kontroliuoja jų vykdymą, užtikrina, kad būtų laikomasi Lietuvos Respublikos įstatymų, kitų teisės aktų ir šių Nuostatų;
28.12. Lietuvos Respublikos teisės aktų nustatyta tvarka valdo, naudoja Centro turtą, lėšas ir jais disponuoja, analizuoja išteklių būklę, rūpinasi intelektiniais, materialiniais, finansiniais, informaciniais ištekliais, užtikrina jų optimalų valdymą ir naudojimą;
[bookmark: _Hlk163041929]28.13. nustato Centro struktūrą, Centro darbuotojų pareigybių sąrašą;
28.14. organizuoja finansinę apskaitą pagal Lietuvos Respublikos finansinės apskaitos įstatymą;
28.15. organizuoja Centro dokumentų saugojimą ir valdymą teisės aktų nustatyta tvarka;
28.16. organizuoja Centro veiklos kokybės įsivertinimą ir stebėseną;
28.17. organizuoja švietimo įstaigos veiklą įgyvendindamas strateginį švietimo įstaigos valdymą ir vadovauja rengiant Centro strateginį ir metinį planus, užtikrina jų įgyvendinimą; 
28.18. priima vaikus į Centrą Savivaldybės tarybos nustatyta tvarka, komplektuoja ir formuoja vaikų grupes, sudaro ugdymo sutartis teisės aktų nustatyta tvarka;
28.19. rūpinasi metodinės veiklos organizavimu, darbuotojų profesiniu tobulėjimu, sudaro jiems sąlygas tobulinti kvalifikaciją, mokytojams ir kitiems pedagoginiams darbuotojams galimybę atestuotis ir organizuoja jų atestaciją Lietuvos Respublikos švietimo, mokslo ir sporto ministro nustatyta tvarka;
28.20. sudaro Centro vardu sutartis dėl Centro funkcijų atlikimo;
28.21. sudaro vaikams ir darbuotojams saugias ir sveikatai nekenksmingas darbo sąlygas visais su ugdymu ir darbu susijusiais aspektais;
28.22. suderinęs su Taryba, tvirtina Centro darbo tvarkos taisykles, kitus Centro veiklą reglamentuojančius dokumentus; 
28.23. užtikrina racionalų ir taupų lėšų bei turto naudojimą, veiksmingą Centro vidaus kontrolės sistemos sukūrimą, jos veikimą ir tobulinimą;
28.24. užtikrina, kad Centro veikloje būtų laikomasi Lietuvos Respublikos švietimo įstatymo, Lietuvos Respublikos biudžetinių įstaigų įstatymo, Lietuvos Respublikos vaiko minimalios ir vidutinės priežiūros įstatymo, kituose teisės aktuose ir pareigybės aprašyme nustatytų funkcijų;
28.25. vadovaudamasis įstatymais ir kitais teisės aktais, Centro darbo tvarkos taisyklėmis nustato mokytojų, kitų ugdymo procese dalyvaujančių asmenų, aptarnaujančio personalo teises, pareigas ir atsakomybę;
28.26. vadovaudamasis Lietuvos Respublikos darbo kodekso ir kitų teisės aktų nustatyta tvarka priima į darbą ir atleidžia iš jo darbuotojus, sudaro darbo ir kitas sutartis, nustato darbuotojų darbo apmokėjimo sistemą, jeigu nėra sudaryta kolektyvinė sutartis. 
29. Centro direktorius atsako už Lietuvos Respublikos įstatymų ir kitų teisės aktų laikymąsi Centre, už Centro veiklos rezultatus ir finansinę veiklą, teisės aktuose nurodytos informacijos apie Centro veiklą skelbimą, demokratinį Centro valdymą, tinkamą funkcijų atlikimą, nustatytų Centro tikslo ir uždavinių įgyvendinimą, užtikrina bendradarbiavimu grįstus santykius, Pedagogų etikos kodekso reikalavimų laikymąsi, skaidriai priimamus sprendimus, bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką, veiksmingą vaiko minimalios priežiūros priemonių įgyvendinimą.
30. Centro direktorius pavaldus merui, atskaitingas Savivaldybės tarybai, merui, Centro bendruomenei, Tarybai.
31. Centre veikia Vaiko gerovės komisija, kuri organizuoja ir koordinuoja švietimo programų pritaikymą ugdytiniams, turintiems specialiųjų ugdymosi poreikių, švietimo pagalbos teikimą ir atlieka kitas su vaiko gerove susijusias funkcijas. Vaiko gerovės komisijos sudarymo ir darbo organizavimo tvarką nustato Lietuvos Respublikos švietimo, mokslo ir sporto ministras.
32. Centro metodinei veiklai organizuoti sudaroma metodinė grupė. Metodinę grupę sudaro septyni nariai: keturi mokytojai, du švietimo pagalbos specialistai ir meninio ugdymo mokytojas. Metodinės grupės narius renka Mokytojų taryba. Metodinė grupė planuoja ugdymo turinį, aptaria ugdytinių ugdymosi poreikius ir susitaria dėl ugdomosios veiklos metodų, būdų, formų; atrenka, integruoja, derina ugdymo turinį; susitaria dėl ugdymo planų rengimo principų ir tvarkos; aptaria ugdymo priemones ir jų naudojimą; susitaria dėl ugdytinių pasiekimų ir pažangos vertinimo būdų; inicijuoja programų, projektų kūrimą ir įgyvendinimą; atlieka tiriamąją ir analitinę veiklą; konsultuojasi tarpusavyje su švietimo pagalbos specialistais dėl specialiųjų poreikių turinčių vaikų ugdymo, pedagoginių problemų sprendimo būdų ir darbo metodikos; dalyvauja vertinant vaikų pasiekimus ir pažangą; dalijasi gerąja patirtimi, aptaria kvalifikacijos tobulinimo poreikius, juos derina su Centro veiklos tikslais; teikia siūlymus Mokytojų tarybai dėl ugdymo turinio formavimo ir ugdymo organizavimo; bendradarbiauja su kitų švietimo įstaigų metodinėmis grupėmis.
33. Metodinei grupei vadovauja grupės narių išrinktas vadovas. Metodinės grupės veiklą koordinuoja direktoriaus pavaduotojas ugdymui.
34. Ugdymo turinio formavimo ir ugdymo proceso organizavimo klausimais Centro direktorius gali organizuoti mokytojų ir kitų darbuotojų, kurių veikla susijusi su nagrinėjamu klausimu, pasitarimus.

V SKYRIUS
CENTRO SAVIVALDA

35. Centre veikia šios savivaldos institucijos: Taryba, Mokytojų taryba ir tėvų taryba.
36. Taryba yra aukščiausioji Centro savivaldos institucija. Ji sudaroma iš trijų mokytojų, dviejų Centre nedirbančių vaikų tėvų (globėjų, rūpintojų), vieno nepedagoginio darbuotojo ir vieno vietos bendruomenės atstovo.
37. Tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Tarybos nariu negali būti Centro direktorius, valstybės politikai, politinio (asmeninio) pasitikėjimo valstybės tarnautojai.
38. Tėvus (globėjus, rūpintojus) į Tarybą atviru balsavimu renka visuotinis tėvų (globėjų, rūpintojų) susirinkimas, mokytojus – Mokytojų taryba, vieną nepedagoginį darbuotoją – nepedagoginių Centro darbuotojų susirinkimas atviru balsavimu, vietos bendruomenės atstovą deleguoja vietos bendruomenė. Vietos bendruomenei Taryboje atstovauja vietos bendruomeninės organizacijos įstatuose nustatyta tvarka deleguotas atstovas, kuris yra savivaldybės gyvenamosios vietovės, kurioje veikia vietos bendruomenė, gyventojas.
39. Taryba renkama dvejiems metams Nuostatuose nustatyta tvarka. Tas pats asmuo Tarybos nariu gali būti dvi kadencijas iš eilės.
40. Tarybai vadovauja pirmininkas, išrinktas atviru balsavimu pirmame išrinktos Tarybos posėdyje.
41. Tarybos veikla planuojama, posėdžiai protokoluojami. Tarybos posėdžius inicijuoja Tarybos pirmininkas ne rečiau kaip du kartus per metus. Prireikus gali būti kviečiamas neeilinis Tarybos posėdis.
42. Posėdis yra teisėtas, jei jame dalyvauja ne mažiau kaip du trečdaliai Tarybos narių. Nutarimai priimami dalyvaujančių narių balsų dauguma. Jei posėdyje balsai pasiskirsto po lygiai, Tarybos pirmininko balsas yra lemiamas. 
43. Tarybos posėdžiuose kviestinių narių teisėmis gali dalyvauti Centro direktorius ir (ar) kiti su svarstomu klausimu susiję asmenys.
44. Taryba:
44.1. teikia siūlymus dėl Centro strateginių tikslų, uždavinių ir jų įgyvendinimo priemonių;
44.2. pritaria Centro strateginiam, metiniams veiklos planams, Nuostatų projektui, darbo tvarkos taisyklėms, kitiems Centro veiklą reglamentuojantiems dokumentams, teikiamiems Centro direktoriaus;
44.3. teikia Centro direktoriui siūlymus dėl Nuostatų pakeitimo ar papildymo, Centro vidaus struktūros tobulinimo;
44.4. svarsto Centro lėšų naudojimo klausimus;
44.5. kiekvienais metais vertina Centro direktoriaus metų veiklos ataskaitą, priima sprendimą dėl Centro direktoriaus metų veiklos įvertinimo ir jį pateikia merui ar jo įgaliotam asmeniui;
44.6. sprendžia Centrui svarbius palankios ugdymui aplinkos kūrimo klausimus, teikia Centro direktoriui ar Savivaldybės tarybai siūlymus dėl Centro materialinio aprūpinimo;
44.7. svarsto Centro bendruomenės narių iniciatyvas ir teikia Centro direktoriui siūlymus dėl jų įgyvendinimo;
44.8. teikia siūlymus dėl Centro veiklos tobulinimo, saugių ugdymo(si) ir darbo sąlygų sudarymo, talkina formuojant Centro materialinius, finansinius ir intelektinius išteklius;
44.9. inicijuoja šeimos ir Centro bendradarbiavimą, nagrinėja psichologinį mikroklimatą, demokratinių santykių formavimąsi, aptaria iškilusių konfliktų situacijas, ieško būdų pozityviai jas spręsti;
44.10. skiria atstovus į mokytojų ir pagalbos mokiniui specialistų atestacijos komisiją;
44.11. pasirenka veiklos įsivertinimo sritis, atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;
44.12. svarsto kitus teisės aktuose nustatytus ar Centro direktoriaus teikiamus klausimus.
45. Tarybos nutarimai yra teisėti, jei jie neprieštarauja teisės aktams.
46. Taryba už savo veiklą vieną kartą per metus atsiskaito ją rinkusiems Centro bendruomenės nariams.
47. Pasibaigus Tarybos kadencijai ar nutrūkus Tarybos nario įgaliojimams pirma laiko, Centro direktorius organizuoja rinkimus Nuostatuose nustatyta tvarka.
[bookmark: _Hlk167996793]48. Mokytojų taryba – savivaldos institucija, susidedanti iš rinkimais išrinktų mokytojų, atstovaujanti mokytojų interesams ir sprendžianti mokytojams aktualias problemas. 
49. Mokytojų taryba renkama trejiems metams, ją sudaro trečdalis visų Centro mokytojų, kuriuos visuotinio susirinkimo metu atviru balsavimu išrenka Centre dirbantys mokytojai. Nutrūkus mokytojų tarybos nario įgaliojimams pirma laiko, į jo vietą visuotinio susirinkimo metu atviru balsavimu išrenkamas naujas Centre dirbantis mokytojas. Mokytojų tarybos nario kadencijų skaičius neribojamas. Mokytojų tarybos veikla organizuojama pagal mokytojų tarybos patvirtintus mokytojų tarybos nuostatus. 
50. Mokytojų tarybai vadovauja pirmininkas, išrinktas atviru balsavimu pirmame naujos mokytojų tarybos posėdyje. Tas pats asmuo mokytojų tarybos pirmininku gali būti dvi kadencijas iš eilės. Nutrūkus mokytojų tarybos pirmininko įgaliojimams pirma laiko, į jo vietą atviru balsavimu mokytojų tarybos posėdyje išrenkamas naujas mokytojų tarybos pirmininkas.
51. Mokytojų tarybos posėdžius kviečia mokytojų tarybos pirmininkas ne rečiau kaip tris kartus per metus. Jis apie posėdžio laiką ir svarstyti parengtus klausimus informuoja narius ne vėliau kaip prieš 5 darbo dienas iki posėdžio pradžios. 
52. Posėdis yra teisėtas, jei jame dalyvauja ne mažiau kaip du trečdaliai mokytojų tarybos narių. Nutarimai priimami dalyvaujančiųjų narių balsų dauguma. Jei posėdyje balsai pasiskirsto po lygiai, mokytojų tarybos pirmininko balsas yra lemiamas. Mokytojų tarybos nutarimai yra teisėti, jei jie neprieštarauja teisės aktams. 
53. Mokytojų tarybos posėdžiuose gali dalyvauti kitų Centro savivaldos institucijų atstovai, Centro direktorius, administracija, mokytojai, pagalbos mokytojui specialistai ir kiti su svarstomu klausimu susiję asmenys kviestinių narių, patariamojo balso teisėmis.  
54. Mokytojų tarybos nariai svarsto ugdymo programų įgyvendinimą, optimalų ugdymo sąlygų sudarymą, ugdymo turinio atnaujinimą, vaikų pasiekimų ir pažangos vertinimo būdus, rezultatus, pedagoginės veiklos tobulinimo būdus, inicijuoja inovacijų diegimą, teikia siūlymus Centro vadovui, Tarybai, deleguoja atstovus į Tarybą.
55. Mokytojų taryba už savo veiklą vieną kartą per metus atsiskaito mokytojų, švietimo pagalbos specialistų ir kitų ugdymo procese dalyvaujančių asmenų susirinkime.
56. Tėvų taryba – savivaldos institucija, susidedanti iš rinkimais išrinktų tėvų (globėjų, rūpintojų), atstovaujanti tėvų (globėjų, rūpintojų) interesams ir sprendžianti tėvams (globėjams, rūpintojams) aktualias problemas. Tėvų tarybą sudaro vaikų grupių tėvų komitetų atstovai. Kiekviena grupė deleguoja po 1 (vieną) grupės tėvų (globėjų, rūpintojų) susirinkimo metu atviru balsavimu išrinktą komiteto atstovą. 
57. Tėvų tarybos kadencija – vieneri metai. Tas pats asmuo tėvų tarybos nariu gali būti dvi kadencijas iš eilės. Nutrūkus tėvų tarybos nario įgaliojimams pirma laiko, į jo vietą deleguojamas kitas grupės tėvų (globėjų, rūpintojų) susirinkimo metu atviru balsavimu išrinktas komiteto atstovas.
[bookmark: _Hlk212196009]58. Tėvų tarybai vadovauja pirmajame naujos sudėties tėvų tarybos susirinkime atviru balsavimu išrinktas tėvų tarybos pirmininkas. 
59. Tas pats asmuo tėvų tarybos pirmininku gali būti dvi kadencijas iš eilės. Nutrūkus tėvų tarybos pirmininko įgaliojimams pirma laiko, į jo vietą atviru balsavimu tėvų tarybos susirinkime išrenkamas naujas tėvų tarybos pirmininkas. 
60. Tėvų tarybos pirmininkas per metus inicijuoja ne mažiau kaip du tėvų tarybos susirinkimus, susirinkimai gali būti protokoluojami.
61. Susirinkimas yra teisėtas, jei jame dalyvauja ne mažiau kaip du trečdaliai tėvų tarybos narių. Nutarimai priimami susirinkime dalyvaujančiųjų balsų dauguma. Jei posėdyje balsai pasiskirsto po lygiai, tėvų tarybos pirmininko balsas yra lemiamas.


VI SKYRIUS
DARBUOTOJŲ PRIĖMIMAS Į DARBĄ, JŲ DARBO APMOKĖJIMO TVARKA IR ATESTACIJA


62. Darbuotojai į darbą Centre priimami ir atleidžiami iš jo Lietuvos Respublikos darbo kodekso ir kitų teisės aktų nustatyta tvarka.
63. Centro darbuotojams už darbą mokama Lietuvos Respublikos įstatymų ir kitų teisės aktų nustatyta tvarka.
64. Centre mokytojų ir švietimo pagalbos specialistų (išskyrus psichologus) atestaciją, vadovaudamasi Lietuvos Respublikos švietimo, mokslo ir sporto ministro patvirtintais Mokytojų atestacijos nuostatais, vykdo Centro mokytojų ir pagalbos mokiniui (išskyrus psichologus) specialistų atestacijos komisija.
65. Centro direktoriaus, jo pavaduotojo ugdymui veikla vertinama Lietuvos Respublikos švietimo, mokslo ir sporto ministro nustatyta tvarka.

VII SKYRIUS
CENTRO TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR VEIKLOS PRIEŽIŪRA

66. Centras valdo patikėjimo teise perduotą Savivaldybės turtą, naudoja ir disponuoja juo Lietuvos Respublikos įstatymų, Savivaldybės tarybos sprendimų ir kitų teisės aktų nustatyta tvarka.
67. Centro lėšos:
67.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas sąmatas;
67.2. pajamos už teikiamas paslaugas;
67.3. fondų, organizacijų, kitų juridinių ir fizinių asmenų dovanotos ar kitaip teisėtais būdais perduotos lėšos, tikslinės paskirties lėšos pagal pavedimus;
67.4. kitos teisėtu būdu įgytos lėšos.
68. Lėšos naudojamos teisės aktų nustatyta tvarka.
69. Centras yra asignavimų valdytojas. Centro finansinę apskaitą centralizuotai tvarko ir finansines operacijas vykdo savininko įsteigtas juridinis asmuo.
70. Centro išorės finansinį ir veiklos auditą teisės aktų nustatyta tvarka atlieka Lietuvos Respublikos valstybės kontrolė ir Savivaldybės kontrolės ir audito tarnyba.
71. Centro veiklos priežiūrą atlieka meras teisės aktų nustatyta tvarka, prireikus pasitelkia išorinius vertintojus. Valstybinę veiklos priežiūrą atlieka Lietuvos Respublikos švietimo, mokslo ir sporto ministerija.
72. Centro vidaus auditas atliekamas vadovaujantis Lietuvos Respublikos vidaus kontrolės ir vidaus audito įstatymu, kitais vidaus auditą reglamentuojančiais teisės aktais. Centro vidaus auditą vykdo Savivaldybės administracijos Centralizuoto vidaus audito tarnyba.
	
VIII SKYRIUS
BAIGIAMOSIOS NUOSTATOS

73. Centras turi teisės aktų nustatytus reikalavimus atitinkančią interneto svetainę www.rclinelis.lt. Joje skelbiama informacija apie Centre vykdomas švietimo programas, priėmimo sąlygas, mokamas paslaugas, mokytojų kvalifikaciją, svarbiausius Centro pasiekimus ir tradicijas, kita informacija, kurią, vadovaujantis teisės aktais, reikia skelbti viešai.
74. Nuostatai keičiami ir papildomi Savivaldybės tarybos, mero, Centro direktoriaus ar Tarybos iniciatyva.
75. Nuostatus, jų pakeitimus tvirtina Savivaldybės taryba mero teikimu.
76. Centras registruojamas teisės aktų nustatyta tvarka.
77. Centro struktūros pertvarka vykdoma, Centras reorganizuojamas, pertvarkomas ar likviduojamas teisės aktų nustatyta tvarka.

______________________________





